text: হত্যাকারীদের বিরুদ্ধে আইনি প্রতিশোধ: বেনজীর - NewsFlash24bd.com
  ট্যাগ অনুসারে দেখানো হচ্ছে: শমসের মবিন চৌধুরী গ্রেফতার
  র‌্যাবের মহাপরিচালক বেনজীর আহমেদ বলেছেন, কুমিল্লার চৌদ্দগ্রামে সাতজন নিরীহ মানুষকে যারা পেট্রোল বোমা মেরে হত্যা করেছে, তাদের বিরুদ্ধে কঠোর আইনি প্রতিশোধ নেয়া হবে। বুধবার দুপুরে কুমিল্লার চৌদ্দগ্রাম উপজেলা সদরের এইচ.জে পাইলট উচ্চ বিদ্যালয় মাঠে নাশকতা প্রতিরোধ ও আইন-শৃংখলা পরিস্থিতির উন্নয়নে মতবিনিময় সভায় তিনি এই কথা বলেন।
  বেনজীর আহমেদ বলেন, এ পর্যন্ত ৫৭ জন নিরীহ মানুষকে পুড়িয়ে হত্যা করা হয়েছে। জ্বালাও, পোড়াও, ভাংচুর করে তারা দেশের প্রায় এক লাখ কোটি টাকার ক্ষতি করেছে। একাত্তরের বাংলাদেশ আর ২০১৫ সালের বাংলাদেশ এক নয়। যারা এসব অপকর্ম করছে রাষ্ট্র ও জনগণের শক্তি সম্পর্কে তাদের ধারণা নেই। এখন থেকে ঢাকা-চট্টগ্রাম মহাসড়ককে শান্তির মহাসড়কে পরিণত করতে হবে। এজন্য আইন-শৃংখলা বাহিনীর সাথে সবাইকে ঐক্যবদ্ধভাবে কাজ করতে হবে।
  তিনি বলেন, একাত্তরের পরাজিত শকুনদের আমাদের মাতৃভূমি ও পতাকাকে খামচে ধরেছে। তাদের উত্পাত থেকে দেশকে মুক্ত করতে হবে। এসকল শকুন, সন্ত্রাসী, জঙ্গিদের এদেশের পবিত্র ভূমিতে আশ্রয়-প্রশ্রয় দেয়া যাবে না। তাদেরকে বলতে হবে, এটি তোমাদের দেশ না। সবাইকে ঐক্যবদ্ধ হয়ে তাদেরকে বিতাড়িত করতে হবে।
  পুলিশের চট্টগ্রাম রেঞ্জের ডিআইজি মো. শফিকুল ইসলাম পিপিএম বলেন, মানুষকে পুড়িয়ে যারা হত্যা করে, যারা এ পৈশাচিকতা ঘটায় রাজাকারের উত্তরসূরি এসব পাষ্লদের কঠোর হস্তে দমন করা হবে।
  অনুষ্ঠান শেষে র‌্যাবের ডিজি বেনজীর আহমেদ মহাসড়কের চৌদ্দগ্রাম বাজারে বিভিন্ন যানবাহনে নাশকতাকারীদের ধরিয়ে দিতে পুরস্কারের ঘোষণা সম্বলিত স্টিকার ও লিফলেট বিতরণ করেন। পরে চৌদ্দগ্রামের মিয়াবাজারসংলগ্ন জগমোহনপুর এলাকায় গত মঙ্গলবার পেট্রোল বোমায় ক্ষতিগ্রস্ত আইকন পরিবহনের বাস ও ঘটনাস্থল পরিদর্শন করেন।
  পড়া হয়েছে 807 বার। সর্বশেষ সম্পাদন করা হয়েছে: বুধবার, 04 ফেব্রুয়ারী 2015 23:04
  এই ক্যাটাগরিতে আরো: « ‌'‌পরীক্ষার্থীদের নিরাপত্তায় আইনশৃঙ্খলা বাহিনী প্রস্তুত'	পেট্রলবোমায় মানুষ হত্যাকারীর শাস্তি মৃত্যুদণ্ড »